Title: Turvallisesti digimaailmassa
Course: Opiskelussa tarvittavien laitteiden ja ohjelmistojen käytön osaaminen

Tässä osassa saat opastusta,  kuinka toimia turvallisesti digitaalisissa ympäristöissä ja ymmärrät, mitä tietosuoja tarkoittaa.

Tutustu ensin aiheeseen

Toimiessa digitaalisissa ympäristöissä ei voi tuudittautua ajatukseen, että kukaan ei ole kiinnostunut tiedostani tai ettei minua huijata. Turvalliseen toimintaan digimaailmassa kuuluu osana ymmärtää miten voit erilaisilla teknisillä ratkaisuilla sekä turvallisella toiminnalla suojata itseäsi sekä laitteitasi.

Virusturva

Suojaa laitteesi käyttämällä ajantasaista virusturvasovellusta. Sen tarkoitus on tarkkailla laitettasi aktiivisesti ja ilmoittaa, jos laitteessasi on viruksia. Varmista, että virusturvasovelluksesi päivittyy automaattisesti. Haittaohjelmia on erilaisia ja virukset ovat yksi esimerkki haittaohjelmista. Virukset tulevat laitteeseen usein tiedostojen mukana, esimerkiksi sähköpostin liitetiedostona, ja pyrkivät haittaamaan tai tuhoamaan laitteen toimintaa tai tiedostoja. Jotkut haittaohjelmat pyrkivät haittaamaan tietokoneiden tai verkkoliikenteen toimintaa leviämällä nopeasti itsekseen. Haittaohjelmiin luetaan mukaan myös erilaiset vakoituohjelmat, joiden tarkoituksena on seurata toimintaasi tietokoneella ja lähettää tiedot eteenpäin. Haittaohjelmilla yritetään myös saastuttaa kone ja pyrkiä ottaa niiden avulla haltuun laitteella olevia tiedostoja, kirjautumistietoja tai hyödyntää saastunutta laitetta haittaohjelmien ja roskapostien levittämisessä edelleen.  Älä itse levitä haittaohjelmia sisältävää aineistoa eteenpäin!

Palomuuri

Palomuurisovelluksen avulla suojataan tietokoneeseen tulevaa ja siitä lähtevää tietoliikennettä. Ilman palomuuria koneeseesi saisi yhteyden vapaasti. Toisaalta liian tiukat palomuuriasetukset estävät myös sinua ja omia sovelluksiasi ottamasta yhteyttä verkkoon. Palomuurisovellusta voi kuvata esimerkiksi lukituksi oveksi ja vain tarvittavalle liikenteelle annetaan lupa kulkea ovesta. Käyttämässäsi laitteessa voi olla jo valmiiksi asennettu palomuuri, mutta tarvittaessa voit asentaa erillisen sovelluksen. Palomuurin tarkoitus on suojata laitettasi tarpeettomalta tietoliikenteeltä, mutta tarvitsen sen lisäksi virusturvan (katso edellinen kohta) suojaamaan laitettasi ja tietojasi.

Salasanat

Hyvä salasana on pitkä. Monet sovellukset asettavat käytetyn salasanan pituudelle vähimmäispituuden, mutta salasana saa olla sitä pidempikin. Usein suositellaan vähintään 12 merkin pituista salasanaa. Käytä salasanassa erikoismerkkejä tai korvaa jotain kirjaimia numeroilla tai esimerkeillä. Salasana voi pohjautua lauseeseen tai loruun, joka on helppo muistaa. Ei kuitenkaan kannata käyttää salasanana omaa nimeä tai muita yleisiä salasanoja, kuten ”salasana” tai ”12345”.

Käytä eri sovelluksissa eri salasanoja. Suurissa tietomurroissa pyritään saamaan käyttöön käyttäjien salasanoja eri palveluista. Samaa salasanaa käyttäessä eri palveluissa on riski, että vuodettuja salasanoja yritetään käyttää laajemmin hyväksi. Muista myös suojata laitteesi eri tunnusluvuilla

Tunnistautuminen internetissä

Kaksivaiheinen tunnistautuminen on yksi keino parantaa tietoturvaa. Sen käyttö perustuu siihen, että sovellukseen kirjautuminen käyttäjätunnuksella ja salasanalla pitää vahvistaa toisella tavalla, esimerkiksi puhelimeen tulevalla viestillä. Kaksi- tai monivaiheista tunnistautumista hyödynnetään monissa eri palveluissa, esimerkiksi pankkisovelluksiin kirjautuessa. Voit käyttää kaksivaiheista tunnistautumista esimerkiksi WhatsAppissa, Facebookissa, Google-tilillä tai Apple-tilillä. Myös Gradialla on kaksivaiheinen tunnistautuminen käytössä, kun käytät Gradian pilvipalveluita. Sinun tulee Gradian opiskelijana ottaa kaksivaiheinen tunnistautuminen käyttöön.

Kaksivaiheisen tunnistautumisen käyttöönotto:

https://blogit.gradia.fi/digipalvelut/opiskelijan-ohjeet/opiskelijan-kaksoistunnistautuminen/

tai

https://blogit.gradia.fi/digipalvelut/ohjeita-ja-vinkkeja/laitteet/kaksivaiheisen-tunnistautumisen-mfa-kayttoonotto/

Kaksivaiheisen tunnistautumisen käyttöönoton jälkeen, kun käytät Gradian pilvipalveluita ja jos sinulle tulee sivuille pyyntö kaksivaiheiseen tunnistautumiseen, hyväksy puhelimellasi valitsemaasi tunnistautumismenetelmää käyttäen kirjautuminen. Sen jälkeen pääset tietokoneellasi taas kirjautumaan palveluihin.

Secapp-sovellus

Sovelluksia voidaan hyödyntää myös yleisen turvallisuuden ylläpitämiseen ja edistämiseen. Gradialla on käytössä Secapp-sovellus, jota käytetään hyödyksi sekä Gradian henkilökunnan että opiskelijoiden tiedottamisessa tarpeen tullen.

Huijaukset ja niiltä suojautuminen

Verkkohuijaukset ovat nykyään huijareille tuottoisaa bisnestä ja erilaisia huijauksia on liikkeellä runsaasti. Tunnista yleisiä huijaustyyppejä ja älä luota kaikkiin viesteihin tai verkkosivustoihin, joita netissä on. Pystyt suojaamaan itseäsi huijauksilta mm. tarkastamalla linkkien kohdeosoitteen tai sähköpostin lähettäjän sähköpostiosoitteen ja arvioimalla onko se luotettava. Huijauksissa linkki tai osoite voi muistuttaa usein alkuperäistä, mutta saattaa esimerkiksi sisältää lisämerkkejä tai kirjaimet voivat olla hieman eri järjestyksessä. Osa huijausyrityksistä menee sähköpostissa suoraan roskapostiin, jolloin et edes välttämättä huomaa niitä.

Viranomaiset eivät pyydä sinulta henkilö- tai pankkitunnuksia, eivätkä salasanojasi eri palveluihin.  Jos joudut huijauksen kohteeksi, tee rikosilmoitus ja pyri estämään vahingoiden laajeneminen. Jos salasanasi on vuotanut, vaihda se tai jos pankkitunnuksesi tai -korttisi tiedot ovat vaarantuneet, ota yhteys pankkiisi ja sulje korttisi.

 Erilaisia huijaustapoja:

  - Huijari esiintyy asiantuntijana, ja pyrkii selvittämään erilaisia tietoja kohteesta. Saamiaan tietoja huijari käyttää esimerkiksi tietomurtoihin.
  - Kalasteluyrityksissä (phishing) voit saada esimerkiksi sähköpostiviestin, jossa sinua pyydetään luovuttamaan tietoja tai tekemään erilaisia toimintoja, kuten kirjautumaan, mutta kohdesivusto on väärennetty. Huijaussivut muistuttavat alkuperäisiä sivuja, mutta tarkista onko sivun osoite oikea. Älä anna tietojasi millekään sivulle, ellet tiedä, että se on oikea ja turvallinen sivusto.
  - Saat sähköpostilla tai sosiaalisen median kautta pyynnön auttamaan rahan tai muun omaisuuden siirrossa. Huijaukseen liittyy, että sinun pitää maksaa pieni summa, jotta siirto onnistuisi ja saisit palkkioksi ison korvauksen.
  - Saat ilmoituksen arvonnasta tai arpajaisista, joihin et ole edes osallistunut. Sinua voidaan pyytää osallistumaan arvontaan tai arpajaisiin, jotka eivät ole luotettavia.
  - Ketjukirjeen tyyppisesti leviävät väärennetyt huijausvaroitukset eli hoax-viestit. Nämä huijaukset leviävät omien ystäviesi ja kontaktiesi välityksellä ja sisältävät yleensä varoituksen jostain leviävästä viruksesta tai huijauksesta. Laajasti levitessään nämä kuormittavat tiedonkulkua ja tallennustilaa. Voit tarkistaa nopeasti netistä onko viestin varoitus aiheellinen ja jos ei ole, niin älä itse levitä ketjukirjettä eteenpäin.
  - Verkkosivuilla olevat popup-ikkunat voivat sisältää huijaus- tai haittatoimintoja. Suosituksena on, että kiellät selaimesi asetuksista popup-ikkunoiden aukaisun ja annat selaimelle luvan aukaista vain turvallisten sivustojen tarpeelliset popup-ikkunat.
  - Huijari ottaa yhteyttä sosiaalisessa mediassa esiintymällä tuttunasi tai saat ystäväpyyntöjä tuntemattomilta henkilöiltä. Ole huolissasi, jos ystäväsi lähettää yllättäen epämääräisiä video- tai muita linkkejä, koska ystäväsi tili on voinut joutua huijauksen kohteeksi.

Tunne oma laitteesi

Opettele oman laitteesi keskeiset toiminnot:

1. Tiedät, miten asennat sovellukset. Asenna vain luotettuja sovelluksia.
2. Tiedät, miten päivität sovelluksesi ja laitteen käyttöjärjestelmän. Pidä käyttöjärjestelmä ja virusturva ajantasaisena.
3. Tiedät, miten tallennat tietoa laitteellesi tai laitteen kautta pilvipalveluun.
4. Osaat ratkaista yksinkertaisia ongelmia laitteesi kanssa:
    - Tiedostoissa esiin tulevat ongelmat voi usein korjata Peruuta / Undo – toiminnolla tai palauttamalla tallennetun tiedoston edellisen version.
    - Sovellusten käyttöön liittyvät ongelmat ratkeavat usein sammuttamalla ja avaamalla sovellus uudestaan. Varmista ennen sulkemista, ettei sinulla ole tallentamattomia töitä auki.

Tehtävät

1) Ota käyttöösi Gradian kaksivaiheinen tunnistautuminen. Ohjeet ylempänä.

2) Ota käyttöösi Secapp-sovellus puhelimeesi.

3) Tee Turvallisesti digimaailmassa -tehtävät